โครงการในอนาคต

  แนวความคิดรีสอร์ทแบบครบวงจรของ ลากูน่า ภูเก็ต
  ได้พิสูจน์แล้วว่าเป็นรูปแบบที่ประสบความสำเร็จ
  นับตั้งแต่เริ่มเปิดดำเนินการกว่าสองทศวรรษที่ผ่านมา พัฒนาการที่ไม่หยุดนิ่งตลอดระยะเวลา 20
  ปีที่ผ่านมาทำให้ ลากูน่า ภูเก็ต เป็นรีสอร์ทที่เปี่ยมด้วยประสบการณ์ดังที่ประจักษ์ในทุกวันนี้

  ถึงกระนั้นบริษัทฯ
  ยังคงมองเห็นโอกาสในการเพิ่มผลกำไรและขยายสิ่งอำนวยความสะดวกที่มีอยู่ในปัจจุบัน
  โดยเฉพาะอย่างยิ่งเมื่อพบว่าความต้องการได้เพิ่มขึ้นอย่างต่อเนื่องในจังหวัดภูเก็ต
  ทั้งในแง่ของปริมาณห้องพักโรงแรมและที่อยู่อาศัย
  ในขณะที่การขยายตัวของห้องพักโรงแรมกำลังขยายตัวช้ากว่าความต้องการที่ปรับเพิ่มสูงขึ้นอย่างรวดเร็ว

การขยายตัวในอนาคตของโรงแรมใน ลากูน่า ภูเก็ต 

  ความสามารถในการเพิ่มจำนวนห้องพักของโรงแรมใน ลากูน่า ภูเก็ต
  โดยไม่ต้องเสียค่าใช้จ่ายเพิ่มในส่วนของการก่อสร้างระบบสาธารณูปโภคเป็นลักษณะเด่นของโครงการของ
  ลากูน่า ภูเก็ต ในโรงแรมบันยัน ทรี ภูเก็ต บริษัทฯ
  มีแผนที่จะเพิ่มบ้านพักพร้อมสระว่ายน้ำสองสระ (Double Pool Villa) อีก จำนวน 4
  หลังในเฟสต่อไป โดยจะเริ่มการก่อสร้างในช่วงครึ่งปีแรกของปี 2551
  บ้านพักพร้อมสระว่ายน้ำสองสระ (Double Pool Villa) นอกจากนั้น
  บ้านพักสองห้องนอนพร้อมสระว่ายน้ำ(Two-Bedroom Pool Villa) จำนวนอีก 22 หลัง
  จะเริ่มการก่อสร้างในช่วงไตรมาสแรกของปี 2551 เช่นกัน
  โดยบ้านพักทั้งหมดจะเปิดขายให้บุคคลทั่วไป

  โรงแรมดุสิต ลากูน่า รีสอร์ท วางแผนจะสร้างบ้านพักพร้อมสระว่ายน้ำ (Pool Villa) จำนวน
  28 หลังในปี 2550 และ 2551 เพื่อนำเสนอแก่ลูกค้าระดับบน
  บ้านพักเหล่านี้จะเปิดขายให้บุคคลทั่วไป และบริษัทฯ
  ยังมีแผนที่จะขยายรีสอร์ทแห่งนี้ต่อไปอีกซึ่งประกอบด้วยห้องพักโรงแรมจำนวน 82 ห้อง
  และบ้านพักพร้อมสระว่ายน้ำ (Pool Villa) จำนวน 26 หลัง
  โดยคาดว่าจะเริ่มก่อสร้างในไตรมาสสุดท้ายของปี 2551

  การออกแบบโรงแรมแห่งที่ 7 บนชายหาดฝั่งที่เหลืออยู่ใน ลากูน่า ภูเก็ต กำลังจะเสร็จสมบูรณ์
  โดยจะใช้ชื่อว่า อังสนา ภูเก็ต และจะเริ่มการก่อสร้างในกลางปี 2551

  ห้องพักโดยส่วนใหญ่ของโรงแรมใน ลากูน่า ภูเก็ตได้รับการปรับปรุงในปี 2549 และ 2550
  ส่วนการปรับปรุงห้องพักที่ โรงแรมดุสิต ลากูน่า รีสอร์ท จะแล้วเสร็จในปี 2552

การขยายตัวในอนาคตของโรงแรมนอก ลากูน่า ภูเก็ต 

  การขยายโรงแรมบันยัน ทรี กรุงเทพ ที่ปัจจุบันอยู่ระหว่างการดำเนินการ คือ
  การปรับปรุงตกแต่งพื้นที่สำนักงานที่มีอยู่เดิมเพื่อเพิ่มจำนวนห้องพักโรงแรมและคอนโดมิเนียม
  ซึ่งจะแล้วเสร็จในปี 2551

การพัฒนาอสังหาริมทรัพย์เพื่อขาย

  บริษัทฯ วางแผนที่จะสร้างชุมชนที่พักอาศัยที่มีบริการครบวงจรที่เรียกว่า ลากูน่า วิลเลจ
  โดยได้เริ่มการก่อสร้างในช่วงครึ่งปีแรกของปี 2549 ลากูน่า วิลเลจ เฟส 1
  ประกอบด้วยบ้านพักในโครงการ ลากูน่า เรสซิเด้นส์ จำนวน 56 หลัง บ้านพักในโครงการ
  ลากูน่า ทาวน์โฮมส์ จำนวน 62 หลัง และบ้านพัก 36 หลัง (สินค้าใหม่)
  และจากผลการขายในเฟสที่ 1 ในปัจจุบันทำให้บริษัทฯ คาดว่าจะขายได้หมดภายในต้นปี 2551
  เฟสที่ 2 ประกอบด้วยโครงการ ลากูน่า เรสซิเด้นส์ จำนวน 20 หลัง บ้านพักในโครงการ
  ลากูน่า
  ทาวน์โฮมส์ จำนวน 40 หลัง โดยเริ่มเปิดตัวในปลายปี 2550

  นอกจากนั้น ยังมี “โครงการอสังหาริมทรัพย์ในรีสอร์ท” อีกหลายโครงการ
  บ้านพักพร้อมสระว่ายน้ำที่โรงแรมดุสิต ลากูน่า รีสอร์ท
  โครงการบ้านพักพร้อมสระว่ายน้ำสองสระเฟสที่ 2 จำนวน 4 หลัง
  และโครงการบ้านพักสองห้องนอนพร้อมสระว่ายน้ำสองสระเฟส 3 จำนวน 22 หลัง
  ในโรงแรมบันยัน ทรี ภูเก็ต ได้เปิดขายในปี 2550 และจะเริ่มดำเนินการก่อสร้างในต้นปี 2551
  บริษัทฯ
  จะยังคงแสวงหาโครงการอสังหาริมทรัพย์ในรีสอร์ทต่อไปเนื่องจากโครงการได้รับความนิยม
  อีกทั้งนำมาซึ่งผลตอบแทนที่ดีในการลงทุนแก่บริษัทฯ ด้วย

ลากูน่า ฮอลิเดย์ คลับ 

  บริษัทฯ กำลังพิจารณาทำเลที่ตั้งสำนักงานขายแห่งใหม่ที่จะเปิดดำเนินการในปี 2551
  อีกจำนวนหนึ่ง เนื่องจากบริษัทฯ เชื่อมั่นถึงคุณภาพของการจัดการและเจ้าหน้าที่ที่บริษัทฯ มีอยู่
  ซึ่งเป็นรากฐานที่ดีสำหรับการขยายการดำเนินงานไปสู่ระดับนานาชาติ
  สำนักงานขายในเกาะฮ่องกง
  อยู่ระหว่างการพิจารณาและจะเป็นจุดเริ่มต้นสำหรับแผนงานขยายธุรกิจไปในระดับนานาชาติ
  ซึ่งเป็นที่คาดว่าจะขยายต่อไปยังประเทศสาธารณรัฐประชาชนจีน และเวียดนามในอีก 2-3
  ปีข้างหน้า

ลากูน่า ทัวร์

ลากูน่า ทัวร์ ซึ่งเป็นบริษัทท่องเที่ยวส่วนกลางของ ลากูน่า ภูเก็ต
ที่มีรายได้จากค่านายหน้าเมื่อลูกค้าใช้บริการกิจกรรมหลากหลายบนเกาะภูเก็ตที่เสนอขาย
การดำเนินการของบริษัทนี้ยังช่วยให้เกิดการควบคุมคุณภาพของโปรแกรมท่องเที่ยวต่างๆ
ที่เสนอขายกับลูกค้าของ ลากูน่า ภูเก็ต อีกด้วย โดยในกลางปี 2551 ลากูน่า ทัวร์
จะเริ่มดำเนินการทัวร์เอง เริ่มจากทัวร์ล่องเรือ และทัวร์ในเมือง